
MOZZJONI GĦAL RIŻOLUZZJONI TAL-PARLAMENT EWROPEW
dwar il-kontroll tal-attivitajiet finanzjarji tal-Bank Ewropew tal-Investiment - rapport annwali 2023
(2024/2052(INI))
Il-Parlament Ewropew,
–	wara li kkunsidra r-rapport ta’ attività tal-2023 tal-Bank Ewropew tal-Investiment (BEI) tal-1 ta’ Frar 2024 intitolat “A Blueprint for Sustainable Living” (Pjan ta’ Azzjoni għal Għajxien Sostenibbli), u d-dokument tal-BEI tat-2 ta’ Frar 2023 intitolat “EIB Group Operational Plan 2023-2025” (Pjan Operazzjonali tal-Grupp tal-BEI 2023-2025),
–	wara li kkunsidra r-Rapport tal-BEI dwar l-Investiment 2023/2024 intitolat “Transforming for competitiveness”, ippubblikat fis-7 ta’ Frar 2024,
–	wara li kkunsidra d-dokument tal-BEI tat-8 ta’ Mejju 2023 intitolat “Mid-term review of the EIB Energy Lending Policy” (Rieżami ta’ nofs it-terminu tal-Politika tal-BEI dwar l-Għoti b’Self fis-settur tal-Enerġija),
–	wara li kkunsidra r-rapport tal-BEI dwar l-implimentazzjoni tal-Politika ta’ Trasparenza tal-Grupp tal-BEI fl-2023, ippubblikat fl-1 ta’ Lulju 2024,
–	wara li kkunsidra d-dokument tal-BEI tas-27 ta’ Novembru 2023 intitolat “The EIB Group PATH Framework – Version 1.2 of November 2023 – Supporting counterparties on their pathways to align with the Paris Agreement” (Il-Qafas PATH tal-Grupp tal-BEI – Verżjoni 1.2 ta’ Novembru 2023 – Appoġġ lill-kontropartijiet fil-perkorsi tagħhom biex jallinjaw ruħhom mal-Ftehim ta’ Pariġi),
–	wara li kkunsidra d-dokument tal-BEI tal-21 ta’ Ġunju 2024 intitolat “EIB Group 2024-2027 Strategic Roadmap” (Pjan Direzzjonali Strateġiku tal-Grupp tal-BEI 2024-2027” u tad-29 ta’ Novembru 2023 intitolat “EIB Global Strategic Roadmap” (Pjan Direzzjonali Strateġiku tal-BEI Globali),
–	wara li kkunsidra d-dokument tal-Grupp tal-BEI intitolat “Sustainability Report 2023” (Rapport dwar is-Sostenibbiltà 2021), ippubblikat fil-25 ta’ Lulju 2024,
–	wara li kkunsidra n-nota ta’ informazzjoni tal-BEI tas-6 ta’ Frar 2023 intitolata “The European Investment Bank’s approach to human rights” (L-approċċ tal-Bank Ewropew tal-Investiment lejn id-drittijiet tal-bniedem),
–	wara li kkunsidra l-“Complaints Mechanism Report 2023” (Rapport dwar il-Mekkaniżmu tal-Ilmenti) tal-Grupp tal-BEI), ippubblikat fl-10 ta’ Ġunju 2024,
–	wara li kkunsidra d-dokument tal-BEI tal-14 ta’ Ottubru 2024 intitolat “Diversity, Equity and Inclusion at the EIB Group” (Diversità, Ekwità u Inklużjoni fil-Grupp tal-BEI),
–	wara li kkunsidra l-pubblikazzjoni tal-BEI tat-23 ta’ Settembru 2024 intitolata “EIB Audit Committee Annual Reports for the year 2023” (Rapporti Annwali tal-Kumitat tal-Verifika tal-BEI għas-sena 2023),
–	wara li kkunsidra r-rapport tal-BEI tal-15 ta’ Lulju 2024 intitolat “EIB Group activities in EU cohesion regions 2023” (Attivitajiet tal-Grupp tal-BEI fir-reġjuni ta’ koeżjoni tal-UE 2023),
–	wara li kkunsidra r-rapport tal-BEI tad-19 ta’ Ottubru 2023 intitolat “EIB Investment Survey 2023 – European Union overview” (Stħarriġ dwar l-Investiment tal-BEI – Ħarsa ġenerali tal-Unjoni Ewropea),
–	wara li kkunsidra r-rapport tal-BEI tas-26 ta’ Ġunju 2024 intitolat “EIB Group support for EU businesses: Evidence of impact in addressing market failures” (Appoġġ tal-Grupp tal-BEI għan-negozji tal-UE: Evidenza tal-impatt fl-indirizzar tal-fallimenti tas-suq),
–	wara li kkunsidra l-komunikazzjoni konġunta mill-Kummissjoni u mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà tal-5 ta’ Marzu 2024 intitolata “Strateġija Ewropea ġdida għall-Industrija tad-Difiża: Il-kisba ta’ tħejjija tal-UE permezz ta’ Industrija Ewropea tad-Difiża reattiva u reżiljenti” (JOIN(2024)0010),
–	wara li kkunsidra r-Rapport Speċjali 22/2024 tal-Qorti Ewropea tal-Awdituri intitolat “Finanzjament doppju mingħand il-baġit tal-UE”,
–	wara li kkunsidra r-rapport tal-BEI tad-29 ta’ Diċembru 2023 intitolat “European Investment Bank – Group Risk Management Disclosure Report – June 2023” (Bank Ewropew tal-Investiment – Rapport ta’ Divulgazzjoni dwar il-Ġestjoni tar-Riskju tal-Grupp tal-Bank Ewropew tal-Investiment – Ġunju 2023),
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10-0000/2025),
A.	billi l-BEI huwa l-akbar bank multilaterali tal-iżvilupp fid-dinja, minħabba l-volum ta’ operazzjonijiet ta’ teħid u ta’ għoti b’self;
B.	billi, bħala bank ta’ investiment multilaterali proprjetà tal-Istati Membri tal-UE, il-BEI huwa ġestit minn Bord tal-Gvernaturi, Bord tad-Diretturi u Kumitat ta’ Tmexxija u għandu l-mekkaniżmi interni tiegħu stess għall-obbligu ta’ rendikont, il-governanza u l-awditjar;
C.	billi l-BEI jopera f’suq kompetittiv, iżda huwa wkoll korp tal-UE li mistenni jirrispetta standards għoljin ta’ trasparenza u involviment tal-partijiet ikkonċernati;
D.	billi l-BEI għandu objettivi trasversali għall-azzjoni klimatika u s-sostenibbiltà ambjentali, il-koeżjoni ekonomika u soċjali u l-konverġenza, it-tranżizzjoni diġitali, u l-appoġġ għall-prijoritajiet tal-azzjoni esterna tal-UE madwar id-dinja, u l-finanzjament tiegħu huwa allinjat mal-prijoritajiet politiċi tal-UE;
E.	billi l-BEI huwa fdat ukoll bl-akkwist ta’ riżorsi, permezz ta’ attivitajiet ta’ teħid ta’ self, li huma essenzjali għall-implimentazzjoni tal-politiki tal-UE;
F.	billi l-aġenda strateġika tal-Kunsill Ewropew għall-2024-2029 tipprevedi rwol imsaħħaħ għall-Grupp tal-BEI bħala katalist tad-difiża u s-sigurtà tal-UE, u tenfasizza l-ħtieġa li tissaħħaħ il-kompetittività tal-UE permezz ta’ sforz ta’ investiment kollettiv sinifikanti, filwaqt li jiġu mmobilizzati kemm il-finanzjament pubbliku kif ukoll dak privat;
G.	billi r-Rapport ta’ Draghi dwar il-futur tal-kompetittività Ewropea[footnoteRef:2] għamel bosta suġġerimenti biex ir-rwol tal-BEI fil-finanzjament tal-politiki tal-UE jkompli jespandi u biex il-BEI jkun jista’ jieħu aktar riskju; [2:  Draghi, M., The Future of European competitiveness(Il-Futur tal-Kompetittività Ewropea), Settembru 2024.] 

H.	billi huwa essenzjali li jiġu indirizzati l-ostakli ta’ aċċess għall-finanzi għall-intrapriżi żgħar u ta’ daqs medju (SMEs) u għall-kumpaniji b’kapitalizzazzjoni medja; billi l-iskemi pubbliċi ta’ għoti b’self u ta’ garanzija huma għodda politika kontroċiklika importanti, b’mod partikolari matul ir-reċessjonijiet ekonomiċi, iżda wkoll għall-mitigazzjoni tal-fallimenti strutturali tas-suq;
I.	billi l-BEI huwa komponent essenzjali tal-arkitettura finanzjarja Ewropea għall-iżvilupp u l-akbar sellief multilaterali fir-reġjuni tal-viċinat tal-UE;
J.	billi s-suċċess tal-politiki tal-UE u l-effettività tal-implimentazzjoni tagħhom jiddependu dejjem aktar fuq il-Grupp tal-BEI; billi huwa ċar li l-intensità u l-kwalità tal-iskrutinju tal-Parlament tal-attivitajiet finanzjarji tal-BEI għandhom ikunu konsistenti mal-intensità tal-kooperazzjoni bejn il-BEI u l-Kummissjoni, li saret sinifikanti ħafna;
K.	billi l-mudell ta’ negozju tal-BEI jitlob l-ogħla standards ta’ integrità, obbligu ta’ rendikont u trasparenza, u jeħtieġ li jiġu adottati u aġġornati kontinwament miżuri adegwati biex jiġu miġġielda l-forom kollha ta’ frodi, ħasil tal-flus, finanzjament tat-terroriżmu, u kriminalità organizzata;
Operazzjonijiet finanzjarji u prestazzjoni
1.	Jinnota li l-BEI wettaq prestazzjoni effettiva u effiċjenti f’kuntest internazzjonali affettwat minn sfidi globali relatati ma’ sitwazzjonijiet ġeopolitiċi, l-effetti tat-tibdil fil-klima u sitwazzjonijiet oħra li jaffettwaw l-ekonomija globali;
2.	Jinnota li r-riżultat konsolidat tal-Grupp tal-BEI fil-qafas tal-Istandards Internazzjonali ta’ Rappurtar Finanzjarju (IFRS) ammonta għal EUR 2,272 biljun fl-2023, meta mqabbel ma’ EUR 2,327 biljun fl-2022 (tnaqqis ta’ 2,4 % sena wara sena);
3.	Josserva li l-proporzjon ta’ likwidità totali tal-BEI baqa’ fil-limiti interni sa tmiem l-2023; jisħaq li l-klassifikazzjoni AAA tal-BEI bi prospettiva “stabbli” hija meħtieġa biex jiġu żgurati sorsi xierqa tas-suq ta’ finanzjament b’rati preferenzjali u li din trid tiġi ppreservata; jissottolinja li l-affidabbiltà kreditizja għolja tal-BEI hija kruċjali għas-suċċess tal-mudell ta’ negozju tiegħu;
4.	Jinnota li t-total tal-iżborżi tal-BEI ammonta għal EUR 54,4 biljun fl-2023 (li minnhom EUR 53,4 biljun mir-riżorsi proprji tal-BEI), meta mqabbel ma’ EUR 54,3 biljun (li minnhom EUR 53,3 biljun mir-riżorsi proprji tal-BEI) fl-2022; josserva li, skont mudell ekonomiku żviluppat b’mod konġunt mid-Dipartiment tal-Ekonomija tal-BEI u ċ-Ċentru Konġunt tar-Riċerka tal-Kummissjoni, l-investiment globali ffirmat fi ħdan l-UE mill-Grupp tal-BEI fl-2023 waħdu se joħloq madwar 1 460 000 impjieg ġdid fl-UE-27 sal-2027 u se jkollu impatt fuq l-ekonomija tal-UE ekwivalenti għal żieda ta’ 1,03 punt perċentwali fil-PDG;
InvestEU, is-simplifikazzjoni tal-qafas finanzjarju pluriennali, u l-Faċilità għall-Irkupru u r-Reżiljenza
5.	Jilqa’ l-adozzjoni, fit-13 ta’ Diċembru 2023, tal-Pjan Operazzjonali tal-Grupp tal-BEI 2024-2026, li jiġbor fil-qosor il-prijoritajiet stabbiliti u l-attivitajiet li għandhom isiru biex titwettaq l-istrateġija tal-Grupp tal-BEI għat-tliet snin li ġejjin;
6.	Ifakkar li l-Grupp tal-BEI ġie assenjat 75 % (EUR 19,6-il biljun) tal-garanzija baġitarja tal-UE pprovduta skont ir-Regolament InvestEU[footnoteRef:3]; jenfasizza li fl-2023 biss, il-BEI approva 30 operazzjoni fl-ambitu ta’ InvestEU għal total ta’ EUR 9,1 biljun; [3:  Ir-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021 li jistabbilixxi l-Programm InvestEU u li jemenda r-Regolament (UE) 2015/1017 (ĠU L 107, 26.3.2021, p. 30, ELI: http://data.europa.eu/eli/reg/2021/523/oj).] 

7.	Jisħaq li, fi ħdan il-qafas finanzjarju pluriennali attwali 2021-2027, il-BEI jamministra 87 mandat mill-Kummissjoni, li jiżdiedu għal madwar 130 jekk jiġu inklużi dawk relatati mal-ġestjoni kondiviża u assenjati mill-gvernijiet lokali u mill-Istati Membri, u jinnota li l-BEI joħroġ mhux anqas minn 457 rapport fis-sena għal dawn; jirrimarka li t-tnaqqis tal-burokrazija u s-simplifikazzjoni huma meqjusa neċessarji biex ikun jista’ jsir użu aħjar tar-riżorsi;
8.	Jenfasizza li l-BEI qed jimmaniġġja sitt mandati tal-Faċilità għall-Irkupru u r-Reżiljenza (RRF) f’erba’ Stati Membri, iffirmati fl-2021 (il-Greċja u l-Italja), fl-2022 (ir-Rumanija) u fl-2024 (Spanja), għal valur globali ta’ EUR 8,7 biljun; jifhem, madankollu, li l-introduzzjoni ta’ strumenti bbażati fuq “finanzjament mhux marbut mal-kostijiet”, li żdiedu ħafna fil-volum mal-RRF, iżżid b’mod oġġettiv ir-riskju ta’ żbalji u ġestjoni ħażina, b’mod partikolari l-finanzjament doppju; jistieden lill-Kummissjoni u lill-BEI, fil-kapaċità tiegħu bħala sieħeb u konsulent ewlieni, joqogħdu lura milli jippreżentaw kwalunkwe proposta ġdida li tuża l-Faċilità għall-Irkupru u r-Reżiljenza bħala pjan ta’ azzjoni għall-istabbiliment ta’ mekkaniżmi ta’ finanzjament, inkluż fil-proposta li jmiss tal-Kummissjoni għal qafas finanzjarju pluriennali għall-perjodu wara l-2027; itenni li s-simplifikazzjoni li jsegwi l-BEI m’għandux ikollha l-konsegwenza li ddgħajjef is-solidità tal-ġestjoni tar-riżorsi tal-UE u tnaqqar il-possibbiltà li jiġi eżerċitat skrutinju biex l-atturi rilevanti jinżammu responsabbli, kif stabbilit skont it-Trattati;
Sigurtà tal-enerġija
9.	Jinnota l-appoġġ kontinwu tal-BEI għas-sigurtà tal-provvista, li prinċipalment jieħu l-forma ta’ tisħiħ tal-grilji tal-elettriku u tal-infrastruttura transfruntiera, tat-tnaqqis tad-domanda għall-enerġija permezz ta’ proġetti tal-effiċjenza enerġetika u tat-trawwim tal-ġenerazzjoni tal-enerġija b’livell baxx ta’ emissjonijiet tal-karbonju; jissottolinja li l-BEI appoġġja dimensjonijiet ġodda tas-sigurtà tal-enerġija, bħar-rispons għad-domanda u l-ħżin tal-enerġija, u ppromwova l-iżvilupp ta’ provvista sostenibbli ta’ materja prima kritika meħtieġa għat-tranżizzjoni tal-enerġija;
10.	Itenni t-talba tiegħu biex jiġi indirizzat il-faqar enerġetiku u jfakkar li l-kriżi tal-enerġija qed iżżid il-pressjonijiet inflazzjonarji, iżżid l-insigurtà tal-ikel u tnaqqas il-baġits tal-unitajiet domestiċi, u jistieden lill-BEI juża l-Mekkaniżmu għal Tranżizzjoni Ġusta u l-Fond għall-Modernizzazzjoni biex jappoġġja lir-reġjuni u lill-popolazzjonijiet l-aktar affettwati mit-tranżizzjoni tal-enerġija; huwa konxju li ħafna setturi qed jiffaċċjaw sfidi dejjem akbar minħabba l-effett konġunt tal-adattament għall-objettivi tal-Patt Ekoloġiku u l-konsegwenzi tal-kriżi tal-enerġija u ż-żieda fl-inflazzjoni; jistieden lill-BEI jżid l-isforzi tiegħu biex inaqqas il-kost tal-kapital ta’ teknoloġiji nodfa;
11.	Jinnota li f’Lulju 2023, il-Grupp tal-BEI żied il-miri ta’ finanzjament tal-impenn ta’ Ottubru 2022 minn EUR 30,0 biljun sal-2027 għal EUR 45,0 biljun (REPowerEU+), sabiex iżid l-isforzi tiegħu biex jappoġġja s-sigurtà tal-enerġija tal-UE;
12.	Jissottolinja li fl-2023, il-BEI pprovda finanzjament ta’madwar EUR 21,4 biljun għal proġetti relatati mal-enerġija, li minnhom madwar EUR 19,8 biljun fl-UE u EUR 1,6 biljun barra mill-UE;
13.	Jemmen li l-idroġenu u d-derivattivi tiegħu, speċjalment meta jinkisbu minn sorsi rinnovabbli, jista’ jkollhom rwol biex jintlaħqu l-objettivi ta’ dekarbonizzazzjoni tal-UE u titnaqqas id-dipendenza fuq il-fjuwils fossili; jistieden lill-BEI jkollu rwol ewlieni fil-mobilizzazzjoni tal-investimenti privati;
Politika ta’ difiża ta’ sigurtà
14.	Jisħaq li f’Mejju 2024, il-Bord tad-Diretturi tal-BEI approva l-Pjan ta’ Azzjoni għas-Sigurtà u d-Difiża tal-Grupp tal-BEI biex jiżdied l-appoġġ għall-industrija tas-sigurtà u d-difiża tal-UE; jirrimarka li l-appoġġ tal-BEI jingħata lill-SMEs u lin-negozji ġodda innovattivi fis-settur tas-sigurtà u d-difiża skont il-prinċipju tal-“użu doppju”, filwaqt li jinżamm il-kriterju ta’ “użu ċivili kredibbli” iżda jitwaqqaf it-test tad-dħul;
15.	Jissottolinja l-valur miżjud tal-miżuri innovattivi li l-BEI adotta biex jaċċellera l-investimenti fis-sigurtà u d-difiża, u tal-“punt uniku ta’ servizz” li jaġixxi bħala l-punt uniku ta’ dħul għall-klijenti u l-partijiet ikkonċernati esterni, li lilhom joffri assistenza esperta biex jiffaċilita l-aċċess għall-appoġġ tal-Grupp tal-BEI;
16.	Huwa konxju li f’Ġunju 2023, il-BEI approva żieda fl-Inizjattiva Strateġika għas-Sigurtà Ewropea għall-investimenti fis-sigurtà fl-UE minn EUR 6,0 biljun għal EUR 8,0 biljun għall-perjodu mill-2022 sal-2027, inklużi wkoll is-setturi tal-ispazju u taċ-ċibersigurtà; jinkoraġġixxi lill-BEI jsaħħaħ is-sħubijiet istituzzjonali mal-Aġenzija tal-UE għall-Programm Spazjali u sħab oħra potenzjalment rilevanti;
17.	Japprezza l-kooperazzjoni tal-BEI mal-Aġenzija Ewropea għad-Difiża u jilqa’ l-iffirmar ta’ aġġornament tal-memorandum ta’ qbil bejn iż-żewġ korpi fit-3 ta’ Ottubru 2024;
Infrastruttura soċjali u akkomodazzjoni
18.	Jisħaq li l-prezzijiet tax-xiri u tal-kiri tad-djar żdiedu b’mod sinifikanti f’dawn l-aħħar snin, u naqqsu l-affordabbiltà ta’ ħafna żoni metropolitani fl-UE u kkompromettew l-aċċess għalihom; jilqa’ l-inklużjoni tal-appoġġ għall-infrastruttura soċjali fit-tmien prijoritajiet strateġiċi tal-Grupp tal-BEI għall-2024-2027 u jaqbel li l-investimenti f’akkomodazzjoni effiċjenti fl-użu tal-enerġija, sostenibbli u aċċessibbli, fil-kura tas-saħħa tal-ogħla livell, u fl-edukazzjoni huma vitali biex tiżdied il-produttività u jingħata kontribut għal soċjetajiet b’saħħithom u reżiljenti;
19.	Jemmen li l-kooperazzjoni mal-awtoritajiet lokali, il-gvernijiet lokali u r-rappreżentanti tas-soċjetà ċivili għandha trawwem l-iżvilupp tal-akkomodazzjoni soċjali; huwa konxju li l-effikaċja tal-azzjoni tal-BEI fis-settur tal-akkomodazzjoni u tal-infrastruttura soċjali tiddependi wkoll mit-tneħħija tal-ostakli politiċi u regolatorji;
Appoġġ għall-SMEs, għall-kumpaniji b’kapitalizzazzjoni medja, għan-negozji ġodda u għan-negozji li qed jespandu, l-unjoni tas-swieq kapitali u r-rwol tal-Fond Ewropew tal-Investiment
20.	Jenfasizza li l-SMEs, in-negozji ġodda u n-negozji li qed jespandu huma kruċjali għall-ekonomija tal-UE; jirrimarka li dawn in-negozji jiffaċċjaw sfidi sinifikanti fl-aċċess għall-finanzi, għas-swieq u għat-talent, u li dan jillimita t-tkabbir tagħhom; isostni li t-tkabbir u d-dinamiżmu tan-negozji huma muturi ewlenin għall-innovazzjoni, il-kompetittività u l-produttività; jinkoraġġixxi lill-Grupp tal-BEI jkompli jindirizza dawn il-kwistjonijiet permezz ta’ programmi finanzjarji mfassla apposta, mekkaniżmi ta’ kondiviżjoni tar-riskju, u strumenti finanzjarji mmirati lejn in-negozju;
21.	Jemmen li unjoni tas-swieq kapitali aktar b’saħħitha tagħti spinta lit-titolizzazzjoni u lis-swieq tal-kapital ta’ riskju, u li dan jagħmilha possibbli li jiżdied l-investiment fl-ekonomija reali, u li l-finanzjament tan-negozji Ewropej li qed jespandu b’kapital Ewropew għandu jkun prijorità, kif muri mill-Inizjattiva taċ-Champions Ewropej tat-Teknoloġija, li tnediet fi Frar 2023 biex jiġu ffinanzjati kumpaniji teknoloġiċi Ewropej promettenti; josserva li l-Inizjattiva taċ-Champions Ewropej tat-Teknoloġija hija kkomplementata mill-Inizjattiva Ewropea favur Negozji li Qed Jespandu, li għandha l-għan li tipprovdi finanzjament kruċjali għall-kumpaniji ta’ teknoloġija avvanzata tal-Ewropa fl-iżvilupp tagħhom fi stadju avvanzat;
22.	Jirrikonoxxi l-missjoni tal-Fond Ewropew tal-Investiment (FEI) li jappoġġja l-aċċess għall-finanzi għall-intrapriżi mikro, żgħar u ta’ daqs medju Ewropej; jemmen li l-attivitajiet tal-FEI għall-iżvilupp tal-ekosistema Ewropea tal-kapital ta’ riskju għandhom jiżdiedu;
23.	Ifaħħar l-appoġġ ipprovdut mill-Grupp tal-BEI lil madwar 400 000 SME u kumpanija b’kapitalizzazzjoni medja fl-2023 biss, b’EUR 31,1 biljun f’finanzjament, inklużi għoti b’self u garanziji għan-negozji (li minnhom EUR 14,9-il biljun ġew żborżati mill-FEI), li rriżultaw fil-mobilizzazzjoni ta’ ’l fuq minn EUR 134 biljun, u jinnota li huwa ngħaqad ma’ kważi 300 istituzzjoni sieħba madwar l-Ewropa għal dan l-għan;
24.	Ifakkar li l-użu tal-Fond Ewropew ta’ Garanzija ntemm fl-2023 u li l-iżborżi tiegħu biex jgħinu lill-SMEs jirkupraw mill-impatt negattiv tal-pandemija laħqu madwar 200 000 SME madwar l-UE; ifakkar fit-tħassib espress f’riżoluzzjonijiet preċedenti dwar it-trasparenza tal-proċessi tat-teħid tad-deċiżjonijiet u l-informazzjoni dwar ir-riċevituri finali;
25.	Jinnota li l-miżuri tal-FEI dwar il-ġlieda kontra l-ħasil tal-flus u l-finanzjament tat-terroriżmu jinkludu l-valutazzjoni tar-riskji marbuta mal-prodotti u t-tranżazzjonijiet, it-twettiq tad-diliġenza dovuta tal-kontroparti, l-iskrinjar tal-istruttura tas-sjieda u tal-persuni ewlenin kontra s-sanzjonijiet u l-media avversa, l-introduzzjoni ta’ taħriġ obbligatorju għall-persunal kollu u l-konklużjoni ta’ ftehim mal-Unità tal-Intelligence Finanzjarja Lussemburgiża dwar ir-rapportar u s-segwitu ta’ kwalunkwe tranżazzjoni suspettuża identifikata;
Oqsma ta’ politika ewlenin tal-koeżjoni, azzjoni klimatika u sostenibbiltà ambjentali, u d-diġitalizzazzjoni
26.	Japprezza li fl-Orjentazzjoni dwar il-Koeżjoni 2021-2027 tiegħu, il-BEI impenja ruħu li jiddedika mill-inqas 40 % tal-finanzjament totali tiegħu fl-UE bejn l-2022 u l-2024 għal proġetti fir-reġjuni ta’ koeżjoni, u li fl-2023, tali finanzjament kien jammonta għal 42 % tal-għoti b’self totali tal-UE (meta mqabbel ma’ 40 % fl-2022); jissottolinja li s-sehem tal-finanzjament tal-BEI allokat lir-reġjuni anqas żviluppati żdied minn 24 % fl-2022 għal 26 % fl-2023, għal ammont ta’ EUR 17,2-il biljun, ferm ogħla mill-mira ta’ 21 % stabbilita fl-Orjentazzjoni dwar il-Koeżjoni tal-BEI għall-2023; itenni t-talba tiegħu lill-BEI biex ikompli jimmonitorja u janalizza n-nuqqasijiet li jipprevjenu lil ċerti reġjuni jew pajjiżi milli jieħdu vantaġġ sħiħ mill-appoġġ u l-assistenza finanzjarji tal-BEI;
27.	Jirrikonoxxi li matul dawn l-aħħar 15-il sena, il-Konsulenza tal-BEI appoġġjat aktar minn 1 000 proġett fir-reġjuni ta’ koeżjoni; isostni li għandu jkun hemm aktar enfasi fuq l-ilħuq u l-promozzjoni attiva tal-opportunitajiet ta’ finanzjament f’reġjuni anqas żviluppati u dawk fi tranżizzjoni;
28.	Jinnota l-ħafna miżuri mrawma mill-BEI fir-reġjuni ta’ koeżjoni b’appoġġ għas-settur tal-kura tas-saħħa, inkluża l-HERA Invest, garanzija ta’ EUR 100 miljun stabbilita fi sħubija mal-Kummissjoni biex jiġu appoġġjati investimenti avvanzati fir-riċerka u l-iżvilupp; jinkoraġġixxi lill-BEI jippromwovi investimenti mmirati fil-faċilitaturi sistemiċi ewlenin tar-reġjuni ta’ koeżjoni, bħall-aċċess għall-kura tas-saħħa u l-edukazzjoni, l-akkomodazzjoni soċjali u affordabbli, il-konnettività diġitali u l-finanzjament lokali għall-bliet u r-reġjuni, jew permezz ta’ għoti b’self dirett (bħas-Self tal-Qafas Urban) jew permezz ta’ strumenti finanzjarji, u jibni fuq is-sinerġiji bejn l-għotjiet tal-UE u l-għoti b’self tal-BEI biex tiġi sostnuta l-konnettività ferrovjarja transfruntiera, li hija kruċjali għal integrazzjoni aħjar fi ħdan is-suq uniku tal-UE;
29.	Jenfasizza li fl-2023 biss, il-BEI ffirma EUR 41,8 biljun f’finanzjament għall-azzjoni klimatika u EUR 25,1 biljun għas-sostenibbiltà ambjentali (EUR 35,1 biljun u EUR 15,9 -il biljun, rispettivament, fl-2022); jinnota li l-finanzjament tal-BEI għall-adattament għat-tibdil fil-klima ammonta għal EUR 2,7 biljun fl-2023, li jikkorrispondi għal 6,4 % tal-azzjoni klimatika totali tiegħu (meta mqabbel ma’ EUR 1,9 biljun, jew 5,4 %, fl-2022); jisħaq li l-finanzjament tal-azzjoni klimatika u tas-sostenibbiltà ambjentali, b’mod ġenerali, irrappreżenta 60 % tal-finanzjament tal-BEI fl-2023;
30.	Jilqa’ l-inklużjoni min-naħa tal-BEI tal-agrikoltura u l-bijoekonomija fost il-prijoritajiet ewlenin tiegħu; itenni li s-settur agrikolu qed jiffaċċja sfidi dejjem akbar, u li l-bdiewa tal-UE qed ikunu meħtieġa jadattaw ruħhom għall-objettivi tal-Patt Ekoloġiku Ewropew, ilaħħqu mat-tfixkil ikkawżat mill-effetti tal-kriżi tal-enerġija u jaġġustaw ruħhom għaż-żieda fl-inflazzjoni; jappella lill-Grupp tal-BEI biex iżid l-involviment tiegħu fis-settur agrikolu;
31.	Japprezza li l-BEI huwa wieħed mis-sostenituri ewlenin tad-diġitalizzazzjoni fl-UE; jinkoraġġixxi lill-BEI jsaħħaħ l-appoġġ tiegħu għan-networks diġitali u jrawwem l-awtonomija tal-UE fit-teknoloġiji ewlenin;
32.	Josserva li s-settur taċ-ċibersigurtà għandu rwol kruċjali fis-salvagwardja tan-negozji u tal-gvernijiet fil-konfront ta’ theddid diġitali dejjem aktar avvanzat; jilqa’ ż-żieda fl-investimenti fis-sigurtà minn EUR 6 biljun għal EUR 8 biljun, iffinanzjati permezz tal-Inizjattiva Strateġika għas-Sigurtà Ewropea biex jiġu indirizzati l-isfidi għas-sigurtà, inkluż fl-industrija tal-Ispazju Ġdid;
L-attivitajiet tal-BEI barra mill-UE 
33.	Jissottolinja li fit-tieni sena tal-eżistenza tal-BEI Globali, huwa pprovda finanzjament li jammonta għal EUR 8,4 biljun (meta mqabbel ma’ EUR 9,1 biljun fl-2022); jinnota li, peress li l-finanzjament tal-BEI Globali huwa limitat għal 50 % tal-ispiża totali ta’ proġett, il-kofinanzjament tal-investiment ma’ istituzzjonijiet tal-finanzi għall-iżvilupp u banek multilaterali tal-iżvilupp huwa rikorrenti; jistieden lill-BEI u lill-Kummissjoni jinvestu f’awditu intern u funzjonijiet ta’ kontroll indipendenti biex jiggarantixxu l-integrità u s-solidità tal-operazzjonijiet li jinvolvu sħab mhux tal-UE;
34.	Jisħaq li l-interventi kollha tal-BEI fl-Ukrajna jridu jkunu ggwidati mill-prijoritajiet għar-rikostruzzjoni u jkunu allinjati bis-sħiħ mal-prijoritajiet u l-metodi stabbiliti fil-Pjan għall-Ukrajna; jinnota li l-BEI qed ikompli jsaħħaħ l-isforzi tiegħu biex jipprevjeni, jiskoraġġixxi u jinvestiga l-frodi u l-korruzzjoni fir-rigward tal-proġetti tal-Grupp tal-BEI implimentati fl-Ukrajna; itenni t-talba tiegħu biex tiġi żgurata kundizzjonalità stretta fir-rigward tal-assistenza finanzjarja pprovduta lill-Ukrajna, li għandha tippermetti sorveljanza ċara permezz ta’ klawżoli ta’ politika, inklużi d-drittijiet taż-żjarat u l-aċċess għall-informazzjoni u l-bini;
35.	Jemmen li rwol akbar għall-BEI iġib valur miżjud kemm għar-rikostruzzjoni tal-Ukrajna kif ukoll għall-proċess tat-tkabbir u għal sħubijiet prospettivi fil-qafas tal-aġenda tal-Global Gateway tal-UE u l-politika tal-viċinat u b’appoġġ għall-Għanijiet ta’ Żvilupp Sostenibbli; jinkoraġġixxi lill-Kummissjoni timmassimizza l-kooperazzjoni mal-BEI biex l-awtonomija strateġika tal-UE tiġi sfruttata bis-sħiħ, b’mod partikolari rigward l-enerġija u l-materja prima;
36.	Jisħaq li, sabiex jappoġġja lill-Ukrajna, il-BEI bena portafoll ta’ self ta’ ’l fuq minn EUR 7 biljun mill-bidu tal-kunflitt mar-Russja fl-2014; jissottolinja li, fil-31 ta’ Diċembru 2023, l-esponiment tal-BEI (żborżat u li kien għadu ma ġiex żborżat) ammonta għal EUR 5,750 biljun, fil-biċċa l-kbira kopert mill-garanziji tal-UE taħt il-Mandat ta’ Self Estern;
37.	Jieħu nota tal-ħafna azzjonijiet imwettqa fil-Moldova biex jittaffew l-effetti tar-reċessjoni ekonomika u l-kriżi tal-enerġija u biex tiġi appoġġjata t-triq tal-pajjiż lejn l-adeżjoni mal-UE, u fil-Balkani tal-Punent, fejn il-BEI Globali investa EUR 1,2 biljun fl-2023, flimkien ma’ EUR 700 miljun addizzjonali biex tissaħħaħ is-sikurezza fit-toroq u jittejbu n-networks ferrovjarji; jilqa’ l-adozzjoni tal-Faċilità għar-Riforma u t-Tkabbir għall-Balkani tal-Punent fl-2024
Arkitettura tal-obbligu ta’ rendikont tal-BEI
38.	Ifakkar li s-sorveljanza interna fil-BEI hija mmexxija mill-Ispettorat Ġenerali (IG), li jinkludi tliet diviżjonijiet relatati mal-obbligu ta’ rendikont – l-evalwazzjoni tal-operazzjonijiet, il-mekkaniżmu tal-ilmenti, u l-investigazzjoni tal-frodi – li għandhom rwoli komplementari, filwaqt li jikkontribwixxu għat-trattament konsistenti tal-allegazzjonijiet u l-ilmenti;
39.	Josserva li l-Mekkaniżmu tal-Ilmenti tal-BEI (EIB-CM) ittratta total ta’ 104 każijiet fl-2023 (97 fl-2022); jinnota li fl-2023 waslu 60 ilment ġdid (54 fl-2022), li minnhom 44 tqiesu ammissibbli u 29 kienu relatati ma’ proġetti ffinanzjati mill-BEI, li minnhom 27 kienu jinsabu barra mill-Ewropa;
40.	Jinnota li l-Kumitat għall-Ilmenti dwar l-Akkwist tal-BEI huwa l-kumitat indipendenti tal-BEI li jittratta lmenti dwar proċeduri ta’ akkwist ta’ proġetti relatati ma’ proġetti ffinanzjati mill-BEI barra mill-UE;
41.	Jilqa’ l-isforzi tad-Diviżjoni Investigattiva (IG/IN) biex tikkoopera u tikkoordina l-isforzi mal-komponenti l-oħra tal-arkitettura tal-UE kontra l-frodi, b’mod partikolari l-Uffiċċju Ewropew ta’ Kontra l-Frodi u l-Uffiċċju tal-Prosekutur Pubbliku Ewropew, li rċevew 37 % tar-riferimenti li saru għall-investigazzjonijiet fl-2023 (27 każ minn 74);
42.	Jinnota li l-IG/IN iwettaq attivitajiet proattivi ta’ detezzjoni tal-frodi bl-użu tal-Għodda ta’ Klassifikazzjoni tar-Riskju ta’ Frodi u Integrità u r-robot dwar ir-Riskju tal-Korruzzjoni fl-Akkwist u li, fl-2023, 24 rieżami identifikaw miri għal tliet rieżamijiet proattivi tal-integrità sħaħ u fil-fond;
43.	Jiddispjaċih għall-fatt li, minkejja talbiet ripetuti mill-Parlament, ir-rapport annwali tal-IG/IN ma jipprovdix informazzjoni adegwata dwar il-kobor finanzjarju tal-każijiet li jittratta, il-fondi jew il-mandati affettwati, it-tipi ta’ proġetti kkonċernati, il-miżuri ta’ mitigazzjoni adottati, ir-rwol tas-servizzi tal-BEI u tal-intermedjarji jew is-sħab fil-każijiet, jew saħansitra l-Istati Membri kkonċernati; itenni l-appell tiegħu lill-IG/IN biex tmur lil hinn mill-għoti ta’ sempliċi deskrizzjoni narrattiva ta’ ftit studji ta’ każijiet sabiex tipprovdi għarfien siewi dwar sa liema punt l-interessi finanzjarji huma ssalvagwardjati;
44.	Huwa konxju li l-Politika ta’ Esklużjoni tal-BEI tipprovdi proċess awtonomu ta’ esklużjoni li mhuwiex kompletament ekwivalenti għas-Sistema ta’ Identifikazzjoni Bikrija u ta’ Esklużjoni tal-Kummissjoni f’termini ta’ standards ta’ teħid ta’ deċiżjonijiet, riżultati u rimedji; itenni t-talba tiegħu lill-Kummissjoni biex tidentifika l-lakuni potenzjali u tipproponi rimedji, inkluża proċedura mħaffa biex jiġu infurzati d-deċiżjonijiet ta’ esklużjoni tal-BEI permezz tas-Sistema ta’ Identifikazzjoni Bikrija u ta’ Esklużjoni; josserva li fl-2023, il-proċedimenti ta’ esklużjoni bbażati fuq is-sejbiet tal-IG/IN eskludew ħames kumpaniji milli jipparteċipaw fi kwalunkwe attività ffinanzjata mill-BEI għal perjodu ta’ ħames snin;
45.	Jilqa’ l-approvazzjoni, fl-2023, tal-Politika tal-Qafas ta’ Kontroll Intern tal-Grupp tal-BEI; jinkoraġġixxi lill-Bank jaġixxi fuq ir-rimarki tal-Kumitat tal-Verifika li kemm l-awditu intern kif ukoll il-qafas ta’ kontroll intern għandhom jevolvu biex isiru funzjonijiet ta’ grupp;
46.	Jinnota li l-awditur estern indipendenti tal-BEI huwa t-tielet linja ta’ difiża; jirrimarka li r-rotazzjoni regolari tal-awdituri u l-inkarigi tippermetti perspettivi ġodda, u għalhekk josserva li l-awditur estern tal-BEI għandu jinbidel perjodikament; madankollu, il-mandat tiegħu ġie estiż sal-2027 u ilu l-awditur tal-Grupp tal-BEI mill-2009;
47.	Japprezza li l-Qafas ta’ Ġestjoni tar-Riskju tal-Grupp tal-BEI u r-Rapporti ta’ Divulgazzjoni dwar il-Ġestjoni tar-Riskju semiannwali tal-Grupp tal-BEI huma effettivi u allinjati mar-rekwiżiti u l-istandards tekniċi tal-Awtorità Bankarja Ewropea;
48.	Jifhem li, f’konformità mal-ħtiġijiet li qed jevolvu tal-UE, l-istituzzjonijiet tal-UE approvaw, fl-2024, il-bidla fl-istatut proposta mill-Bord tal-Gvernaturi tal-BEI billi emendaw il-limitu statutorju fuq il-proporzjon ta’ ingranaġġ[footnoteRef:4] tiegħu u żiduh minn 250 % għal 290 %, biex il-BEI jkun jista’ jinvesti aktar mingħajr ma jżid il-bażi ta’ ekwità tiegħu; [4:  Il-proporzjon ta’ ingranaġġ huwa kemm il-BEI jista’ jsellef fir-rigward tar-riżorsi proprji tiegħu.] 

49.	Huwa tal-fehma li l-proporzjon ta’ ingranaġġ emendat iwitti t-triq għal aktar teħid ta’ riskji; jirrikonoxxi li l-investimenti fl-enerġija rinnovabbli u l-infrastruttura sostenibbli u l-investimenti f’teknoloġiji innovattivi huma essenzjali għall-kompetittività tal-UE, iżda spiss jinvolvu riskju akbar minħabba l-inċertezza tar-redditi; jirrimarka li żieda fit-teħid tar-riskji tista’ żżid il-volatilità tar-redditi tal-BEI, iżda josserva li l-BEI għandu kapital ta’ lqugħ (riżervi ta’ ’l fuq minn EUR 56 biljun fl-2023, meta mqabbla ma’ EUR 36 biljun fl-2014) li jippermettulu jespandi l-attivitajiet ta’ riskju tiegħu stess;
50.	Jinsab imħasseb dwar is-sitwazzjoni ta’ Northvolt AB, produttur tal-batteriji li l-attivitajiet tiegħu kienu tqiesu kruċjali fil-proċess ta’ tranżizzjoni ekoloġika; jinnota li Northvolt tibbenefika minn pakkett ta’ għoti b’self sinifikanti tal-BEI ta’ ftit aktar minn EUR 942,6 miljun bħala parti mill-finanzjament b’dejn miġbur biex jespandi sit gigafactory;
51.	Jisħaq li l-espansjoni tas-sit gigafactory kienet mistennija żżid il-kapaċità tal-output annwali għall-produzzjoni tal-batteriji u kienet ta’ importanza strateġika għall-kompetittività globali; jemmen li l-intervent tal-BEI f’din l-operazzjoni kien konformi mal-missjoni tiegħu u kienet konsistenti mal-istrateġiji tal-UE fis-settur;
52.	Jistieden lill-Kummissjoni tniedi rieżami intern biex tivverifika r-raġunijiet u l-isfond tal-falliment ta’ dan il-proġett ewlieni u titgħallem minn din l-esperjenza sabiex tipprevjeni r-rikorrenza ta’ sitwazzjoni simili jew tippermetti l-identifikazzjoni bikrija tagħha;
53.	Isostni li l-akbar valur miżjud tal-appoġġ tal-UE jinsab fit-trawwim ta’ investimenti b’riskju ogħla f’kumpaniji innovattivi, l-espansjoni ta’ kumpaniji strateġiċi tal-UE u l-iffaċilitar ta’ proġetti ta’ tranżizzjoni fit-tul li ma jistgħux jiksbu finanzjament mis-settur privat; jemmen li biex jintlaħqu b’mod effettiv il-miri tiegħu fl-innovazzjoni u l-kompetittività, il-programm InvestEU għandu jiffoka fuq il-finanzjament ta’ investiment b’riskju ogħla u aktar espansjoni u li l-Grupp tal-BEI għandu jieħu f’idejh aktar proġetti ta’ riskju għoli u akbar, billi jikkombina użu aktar orjentat lejn l-assorbiment tar-riskju tar-riżorsi ta’ InvestEU b’orjentazzjoni ekwivalenti fl-użu tar-riżorsi finanzjarji proprji tal-Grupp tal-BEI;
54.	Huwa konxju li l-membri tal-Kumitat ta’ Tmexxija tal-BEI spiss ikunu impjegati taċ-ċivil fil-pajjiżi ta’ oriġini tagħhom qabel ma jibdew il-mandati tagħhom fil-BEI, li tipikament idumu minn sentejn sa sitt snin, u li għalhekk huma intitolati li jsegwu opportunitajiet ta’ żvilupp professjonali soġġetti għal ċerti kundizzjonijiet matul il-perjodu ta’ preklużjoni (li ġie estiż għal perjodu ta’ 24 xahar wara t-tmiem tal-mandat tagħhom fil-BEI); jinnota li l-membri tal-Kumitat ta’ Tmexxija huma mitluba jinfurmaw lill-Kumitat għall-Etika u l-Konformità u jfittxu l-approvazzjoni mill-aktar fis possibbli għal kwalunkwe kompitu ta’ negozjati rigward impjieg prospettiv;
55.	Ifakkar fl-appelli ripetuti tal-Parlament biex jisaħħaħ il-mekkaniżmu għall-prevenzjoni tal-kunflitti ta’ interess fi ħdan il-BEI u biex jittejjeb il-mod kif dawn il-każijiet jiġu ttrattati, u biex tiġi pprovduta definizzjoni aħjar tat-termini li bihom il-viċi presidenti tal-BEI jistgħu jieħdu sehem f’deċiżjonijiet dwar operazzjonijiet fil-pajjiżi ta’ oriġini tagħhom, u jinsisti li dawn il-kwistjonijiet jiġu indirizzati f’reviżjoni futura tal-kodiċi ta’ kondotta tal-Kumitat ta’ Tmexxija;
56.	Jirrimarka li, bid-deċiżjoni tal-31 ta’ Ottubru 2023 dwar il-Kawża 611/2022/KR, l-Ombudsman Ewropew sabet li eks Viċi President kien ipparteċipa fl-approvazzjoni ta’ ftehimiet ta’ finanzjament bejn il-BEI u bank promozzjonali nazzjonali[footnoteRef:5] fil-pajjiż ta’ oriġini tiegħu fil-ġimgħat qabel il-ħatra tiegħu bħala Uffiċjal Kap Eżekuttiv ta’ dak il-bank promozzjonali nazzjonali, minkejja l-parir tal-Uffiċjal Kap għall-Konformità tal-BEI biex jiġi evitat kwalunkwe negozju ma’ dak il-bank waqt li kienet għaddejja l-proċedura tal-ħatra tiegħu; jifhem li dan il-każ imur lura għal żmien qabel id-dħul fis-seħħ tal-kodiċi ta’ kondotta attwali tal-Kumitat ta’ Tmexxija, li issa jinkludi dispożizzjonijiet speċifiċi dwar l-impjieg prospettiv tal-membri tal-Kumitat ta’ Tmexxija; [5:  Il-banek promozzjonali nazzjonali huma intermedjarji finanzjarji bejn il-BEI u proġetti fuq skala żgħira li jibbenefikaw mill-investimenti tal-BEI.] 

57.	Josserva li l-miżuri ta’ mitigazzjoni, bħall-perjodi ta’ delimitazzjoni u ta’ preklużjoni, huma l-aktar klawżoli ta’ prekawzjoni komuni li għandhom jintużaw meta jiġi ttrattat każ ta’ revolving doors u jifhem li tali miżuri jiġu implimentati u jiġu rrispettati mill-membri tal-Kumitat ta’ Tmexxija, inklużi dawk irrapportati reċentement fil-media;
Skrutinju, trasparenza u sorveljanza
58.	Jiddispjaċih għall-fatt li l-Qorti Ewropea tal-Awdituri (QEA) għadha mċaħħda milli jkollha aċċess sħiħ għad-data kollha relatata mal-operazzjonijiet tal-BEI; isostni li l-QEA għandu jkollha d-dritt li jkollha aċċess għall-informazzjoni kollha meħtieġa biex tivvaluta b’mod komprensiv u eżawrjenti l-operazzjonijiet kollha tal-BEI li huma mfassla u mwettqa biex tiġi implimentata kwalunkwe politika tal-UE; jistieden lill-QEA tiskrutinizza bis-sħiħ, bl-aħjar kapaċitajiet tagħha, l-operazzjonijiet kollha li jinvolvu l-baġit tal-UE sa kwalunkwe punt;
59.	Josserva li l-kompiti tal-awditjar rilevanti ewlenin huma fdati lill-Kumitat tal-Verifika tal-BEI, li huwa korp kompletament indipendenti; jemmen li l-parteċipazzjoni ta’ rappreżentanti esterni kwalifikati f’kompiti speċifiċi tal-Kumitat tal-Verifika tista’ ttejjeb l-oġġettività tal-analiżijiet tal-Kumitat tal-Verifika;
60.	Jinnota li l-Politika ta’ Trasparenza tal-BEI toħloq kompromess bejn il-prinċipju tal-ftuħ u l-ħtieġa li tiġi ssalvagwardjata informazzjoni sensittiva; josserva li l-politika tindika liema informazzjoni għandha tiġi ppubblikata b’mod proattiv u meta – filwaqt li tistipula, pereżempju, li s-sommarji tal-proġetti għandhom jiġu ppubblikati mill-inqas tliet ġimgħat qabel ma l-finanzjament tal-proġett jitqies għall-approvazzjoni mill-Bord tad-Diretturi tal-BEI – u tistabbilixxi d-derogi rilevanti;
61.	Jinnota li fl-2023, 449 proġett ġew approvati mill-Bord tad-Diretturi tal-BEI u li kważi s-sommarji kollha (94 %) tal-proġetti ġew ippubblikati, fil-maġġoranza (57 %) tal-każijiet qabel l-approvazzjoni; josserva li l-operazzjonijiet kollha tal-BEI mwettqa permezz ta’ intermedjarji finanzjarji huma ppubblikati fuq is-sit web tal-BEI u li l-BEI jipprovdi dettalji fuq talba;
62.	Ifakkar li d-dokumenti kollha tal-BEI huma aċċessibbli għal kulħadd f’konformità mal-preżunzjoni favur l-iżvelar; jenfasizza li l-applikanti kollha għandhom jiġu infurmati minn qabel li l-pubbliku jkun se jingħata l-aktar aċċess wiesa’ possibbli għad-dokumenti, u li kwalunkwe raġuni għal rifjut għandha tkun ibbażata biss fuq l-eċċezzjonijiet;
63.	Itenni li djalogu aktar strutturat bejn il-Parlament u l-BEI jissaħħaħ bl-adozzjoni ta’ memorandum ta’ kooperazzjoni; ifaħħar, f’dan ir-rigward, il-kooperazzjoni bla preċedent tal-BEI mal-Parlament għat-tħejjija ta’ din ir-riżoluzzjoni, filwaqt li jinnota li din hija espressjoni tanġibbli ta’ ftuħ u trasparenza;
Segwitu għar-rakkomandazzjonijiet tal-Parlament
64.	Jistieden lill-BEI jkompli jirrapporta dwar l-istatus tar-rakkomandazzjonijiet preċedenti maħruġa mill-Parlament, speċjalment fir-rigward tar-riżultati miksuba u l-impatt tal-azzjoni meħuda biex jimplimenta l-prijoritajiet tiegħu u l-politiki tal-UE, u tal-miżuri adottati biex tissaħħaħ il-ġlieda kontra l-kunflitti ta’ interess, il-frodi, il-korruzzjoni u forom potenzjali oħra ta’ mġiba ħażina;
°
°	°
65.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni u jitlob lill-Kunsill u lill-Bord tad-Diretturi tal-BEI jagħmlu dibattitu dwar il-pożizzjonijiet tal-Parlament hawnhekk ippreżentati.

